Frode Sørensen (S), 2003-05-20:
Dankortsystemet har fungeret siden 1984.
Efter en lidt besværlig start har det udviklet sig til et af de mest effektive betalingssystemer i denne verden.
Alle er tilfredse med dankortet.
Forbrugerne har et velfungerende betalingsmiddel med en høj grad af sikkerhed og ikke mindst et kort, der kan benyttes stort set overalt.
Banker og sparekasser har sparet omkostninger som følge af færre udgifter til håndtering af kontanter og check, i detailhandelen spares der tid ved kasseapparaterne, og kassebeholdningerne er langt mindre, end de ville have været uden dankortet.
I Socialdemokratiet vil vi gerne være med til at sikre dankortet som danskernes betalingskort, og med den enighed, der nu tilsyneladende er mellem de tre kombattanter, Finansrådet, Dansk Handel & Service og Forbrugerrådet, ja, så skulle der forhåbentlig kunne blive ro om kortet og dets nødvendige udvikling. Lovforslaget følger den model, som erhvervsministeren har drøftet med os i Socialdemokratiet, hvad vi selvfølgelig er særdeles tilfredse med. Forslaget sikrer på lang sigt, at den teknologiske udvikling kan bruges til fremtidige former for betalingskort, så der også fremover vil eksistere et sikkert og fælles betalingskort.
Det eksisterende dankort står over for modernisering af teknologisk art, hvor næste generations betalingskort vil blive forsynet med en chip til erstatning af den nuværende magnetstribe.
Det vil give yderligere forøget sikkerhed for forbrugerne, hvilket også er absolut nødvendigt ikke mindst på grund af de markante sager, der har været med dankortsvindel her det seneste år.
Det centrale i ændringerne for dankortets fremtidige vilkår er derfor, at udstederne, dvs. bankerne, fra 1. januar 2005 får ret til at tage op til 50 øre i gebyr for hver enkelt transaktion med et chipbaseret dankort hos forretningerne.
At man skal have 25 øre ekstra for fremtidige chipbaserede betalingskort for unge under 18 år, når der skal kontrolleres saldo, virker for mig ikke ganske logisk.
Gebyret har været særdeles omtalt og måske overraskende, i betragtning af at bankerne har haft de store besparelser på kundernes brug af dankortet, besparelser, der jo er bragt til veje som følge af, at bankerne har haft færre udgifter til check og kontanter.
Tillige har dankortet været en rigtig god og sikker betalingsmetode for detailhandelen, som har sparet meget ventetid, udgifter og risici i forhold til ved brug af kontanter.
Alt det ønsker vi i Socialdemokratiet at holde fast ved, også når chipkortet holder sit indtog.
Der er indgået et kompromis: Bankerne får mulighed for at opkræve et gebyr til gengæld for, at de garanterer kortet som betalingsmiddel.
Ud over gebyrloftet på 50 øre pr. transaktion skal forretningerne ikke betale for de første 5.000 transaktioner, det svarer til et bundfradrag på 2.500 kr.
Også for Socialdemokratiet har det været væsentligt, at især de små handlende på den måde bliver tilgodeset i den hellige konkurrencekamp med kæderne. Jeg skal dog allerede nu varsle et forslag fra Socialdemokratiets side: Vi ønsker § 2 udbygget, så det af lovteksten kommer til at fremgå, hvad der skal ske i 2010
samt sikkerhed for, at vi er enige om, hvad formuleringen »ikke overstiger de samlede omkostninger inklusive en rimelig avance« dækker
For os er det helt grundlæggende at sikre forbrugernes interesser, hvorfor vi er glade for Forbrugerrådets medvirken i denne sag.
Omvendt har vi så oplevet voldsomme reaktioner i hvert fald internt i Dansk Handel & Service som følge af modstridende holdninger i denne organisation.
Men uagtet de kritiske kommentarer i høringssvaret har vi noteret os, at Dansk Handel & Services direktør bakker op om aftalen, så det tager vi for gode varer. Vi har også noteret os, at ministeren vil rapportere om udviklingen på betalingskortområdet hvert andet år, således at vi kan følge forholdene nøje og sikre, at forudsætningerne for aftalen bliver holdt af alle parter.
Vi har allerede nu stillet en hel del spørgsmål, bl.a. om gebyrer for kædeforretninger.
Dem og eventuelt flere i forbindelse med dagens førstebehandling inklusive de eventuelle bemyndigelser, som ministeren gerne vil have, vil vi drøfte i forbindelse med det udvalgsarbejde, der jo skal gå rimelig hurtigt denne gang.